### 6.     Beslutning vedrørende ny daginstitution i Svebølle

**Åbent**

Sagsnr.: 326-2020-5000        J.nr.: 82.00.00           Dokumentnr.:
326-2020-321705

**Sagstype**

Beslutning.

**Resume og sagens baggrund**

Kommunalbestyrelsen har i forbindelse med budgetaftalen for
budget 2019-2022 afsat i alt 30,8 mio. kr. til opførelse af en ny
daginstitution i Svebølle. Som grundlag for Budgetaftalen 2019-2022 var det
oprindeligt forudsat, at den nye daginstitution skulle bygges ved det gamle Svebølle
Rådhus. Forudsætningerne har sidenhen ændret sig og kommunalbestyrelsen
besluttede den 18. december 2019 at godkende indstillingen om en ny placering
af daginstitutionen. Der er efterfølgende arbejdet på en granskning af projektets
delelementer samt at danne overblik over projektets samlede udgifter for at
holde disse op mod den afsatte økonomiske ramme og grundlaget herfor.

**Indstillinger**

Direktøren indstiller, at
projektet med de ændrede forudsætninger fortsat skal kunne disponere over de
afsatte 30,8 mio. kr.

**Behandling**

Økonomiudvalget og Kommunalbestyrelsen.

**Sagsfremstilling**

Kommunalbestyrelsen har i forbindelse med budgetaftalen for
budget 2019-2021 afsat i alt 30,8 mio. kr. inklusiv prisfremskrivning til
2021-priser til opførelse af en ny daginstitution i Svebølle. Som grundlag for
Budgetaftalen for 2019-2022 var det oprindeligt forudsat, at den nye
daginstitution skulle bygges ved det gamle rådhus.

Det afsatte budget på 30,8 mio. kr. forudsatte blandt andet
et større nedrivningsarbejde af rådhuset. Kommunalbestyrelsen besluttede
imidlertid den 18. december 2019 at godkende indstillingen om at placere den
nye daginstitution på arealet, hvor SBI har forskellige mindre bygninger
stående. Den nye placering betyder, at der vil være større omkostninger til
etablering og forbedringer af infrastrukturen i området.

Status på projektet

Der er efterfølgende udarbejdet et byggeprogram for den nye
daginstitution med inddragelse af pædagogisk personale og faglige enheder.
Dette arbejde tager sit udgangspunkt i konceptet for fremtidige
daginstitutioner i Kalundborg Kommune, som har været en del af omdrejningspunktet
for den nye daginstitution Buldervang. Der er desuden påbegyndt indledende
forundersøgelser for at afklare de eksisterende forhold, sammenhæng med
lokalområdet og projektets samlede udgifter.

Sideløbende hermed bliver der arbejdet på at vælge
totalrådgiver til varetagelse af rådgivningsopgaven. Dette forventes at blive udbudt
i slutningen af 2020 som en totalrådgiveraftale, hvorefter projektet pågår frem
mod entrepriseudbud og senere udførelse.

Lokalplan

Forslaget til en ny lokalplan, der omfatter projektet, har
nu afsluttet sin høringsperiode, hvor der er indkommet 3 høringssvar. Disse er
behandlet i forbindelse med lokalplansprocessen, og det forventes at
lokalplanen endeligt godkendes ultimo 2020.

Infrastruktur

Som en konsekvens af den nye placering skal der etableres
nye løsninger i forhold til infrastrukturen i området. Blandt andet skal
adgangsvejen fra [adresse] forbi skolen forlænges til daginstitutionen og
udbygges med henblik på gøre den mere sikker for de bløde trafikanter. Desuden
skal stiforløbet, der skal forbinde Svebøllehallens parkeringsplads med
daginstitutionen opgraderes og udbygges.

Budget

Udover de ændrede forudsætninger i tilknytning til
placeringen af den nye daginstitution har licitationsresultatet i forbindelse
med etableringen af den kommende daginstitution Buldervang vist, at det
oprindelige estimat på 16.000 kr./m2 formentlig ikke vil kunne
realiseres. Etableringen af den nye daginstitution forventes med afsæt i
Buldervang og en markedsvurdering for sammenlignelige projekter at kunne
opføres for cirka 19.000 kr./m2. Dette estimat er med forbehold for
den nuværende markedssituation med øget efterspørgsel på materialer og
arbejdskraft.

Der vil således i projektet være en besparelse som følge af,
at der ikke vil være omkostninger til nedrivning af det tidligere Svebølle
Rådhus, til gengæld vil der være udgifter til etablering af ny og forbedret
infrastruktur i området, og på baggrund af markedsvurderingen er der en
forventning om øgede kvadratmeterpriser. Derfor vurderer administrationen, at
projektets budgetramme på 30,8 mio. kr. bør fastholdes på nuværende tidspunkt.

Intern tid

I henhold til den nye budgetaftales H15 opfordres administrationen
til fremover i højere grad at kontere løn på de enkelte anlægsprojekter. I
tidligere anlægsprojekter har der været arbejdet med overslag på rådgivning
svarende til cirka 15 % af entreprisesummen. Afhængigt af omfanget af anlægget
og rådgiverens ydelser, kunne en fordeling i nærværende projekt være 10 % til
rådgivning og 5 % til intern tid således, at dette er indarbejdet i
projektøkonomien.

Lena Nielsen

Der er en pumpestation/vandværk, som SBI tidligere har
anvendt til afvanding af boldbanerne, men som nu er nedlagt. For at give plads
til den nye daginstitution, skal vandværket nedrives. Det nærmere omfang heraf
skal afklares.

De eksisterende kloakforhold (ved skolen) er i forvejen pressede,
og en tilkobling fra en ny bygning vurderes ikke at være mulig. Der skal derfor
etableres cirka 250 m nye kloakledninger fra [adresse] til den nye
daginstitution.

Det skal sikres, at overfladevand fra den nye bygning og
tilhørende befæstede arealer kan nedsives. Omfanget og den konkrete løsning
herfor skal afklares.

Jordbundsforhold og eventuelle ledninger i jorden, er ikke
afklaret på nuværende tidspunkt, hvorfor der ligeledes tages forbehold på dette
område.

**Økonomiske konsekvenser**

Ingen økonomiske konsekvenser. Der er afsat i alt 30,8 mio.
kr. inklusiv prisfremskrivning til 2021-priser til opførelse af en ny
daginstitution i Svebølle.

**Økonomiudvalgets møde den 18.
november 2020:**

Anbefales.